
П и р о т

З А П И С Н И К

	са седнице Изборне комисије града Пирота одржане дана 06.10.2026. године са почетком у 9,00 часова у великој сали Скупштине града Пирота.
	Седници Изборне комисије присуствују, Јован Миленковић, председник Изборне комисије, Зоран Стојановић, заменик председника, чланови и заменици чланова Изборне комисије, Милош Јеначковић, Зорана Николић, Драган Ћирић, Драган Манић, Данијел Милошевић, Бојан Влатковић,  Даниела Тодосијевић, Владан Ђорђевић, Светлана Илић, Раде Петровић, Димитрије Манић, Миљана Манчић Петровић, Братислав Николић, Зоран Манић, Душан Митић, Милица Рашић, Ивана Лилић, ИванаАнтић,  Ирена Костић, секретар и Вања Ђорђевић, заменик секретара Изборне комисије.
	Седници нису присусутовали: Нина Ћирић, Виолета Минић, Миомир Димитријевић, Алексов Владислав, Дарко Пешић и Никола Манић.
	Председник Изборне комисије отворио је седницу, пошто је утврдио да постоји кворум за рад Изборне комисије.
	Пре преласка на утврђивање дневног реда, Јован Миленковић је истакао да се са сваким проглашењем изборне листе повећава и број чланова Изборне комисије. Имајући у виду да су у састав Комисије укључени и нови чланови, као и потребу да се ради упознавања присутних, али и ради веће транспарентности рада Комисије, представи изборна администрација, посебно у контексту информација које се објављују на друштвеним мрежама, предложио је да се присутнима представе чланови изборне администрације.
	Најпре се представио Јован Миленковић, председник Изборне комисије, дипломирани правник са положеним правосудним испитом и дугогодишњи запослени у „Дунав осигурању“. Навео је да је у више изборних циклуса обављао функцију председника Градске изборне комисије.
	Након тога се представио Зоран Стојановић, заменик председника Градске изборне комисије, дипломирани правник и запослен у Градској управи града Пирота, где обавља нормативно-правне послове у Одељењу за урбанизам.
	У наставку су се присутнима представиле секретар Изборне комисије и заменик секретара Комисије.
	Ирена Костић, секретар Изборне комисије, упознала је присутне да се седнице Комисије заказују путем Viber групе. Навела је да је група намењена искључиво службеној комуникацији, односно обавештавању чланова Комисије о термину одржавања седница и другим питањима значајним за рад Комисије.
	Замолила је присутне да се група користи искључиво у службене сврхе и да се не оптерећује непотребним порукама, као и да се сва питања од значаја за рад Комисије могу слободно поставити и размотрити на седници.
	У наставку седнице, председник Изборне комисије је предложио следећи
ДНЕВНИ РЕД

	1. Усвајање Записника са четврте седнице Градске изборне комисије одржане 02.10.2026.године;
	2. Доношење Одлуке о измени Одлуке о одређивању бирачких места на територији града Пирота за гласање на изборима за народне посланике расписаним за 25. октобар 2026. године.
	3. Доношење Решења о именовању члана и заменика члана Градске изборне комисије града Пирота у проширеном саставу:
	-ИЗБОРНА ЛИСТА АУТЕНТИЧНА ДЕСНИЦА – ДР МИЛОШ ЈОВАНОВИЋ (НОВИ ДСС – МОНАРХИСТИ – СРПСКА КОАЛИЦИЈА НАДА – НАЦИОНАЛНО ДЕМОКРАТСКА АЛТЕРНАТИВА – НОВА ДЕМОКРАТСКА СТРАНКА СРБИЈЕ – ПОКРЕТ ЗА КРАЉЕВИНУ СРБИЈУ) – ОДВАЖНО СРПСКИ! 
	-ИЗБОРНА ЛИСТА - БОГОЉУБ КАРИЋ – ПОКРЕТ СНАГА СРБИЈЕ - БК 
	4. Разно.

	Изборна комисија града Пирота је, једногласно, усвојила предложени дневни ред.
Тачка 1.
	Изборна комисија града Пирота је, једногласно, усвојила Записник са седнице Градске изборне комисије одржане 2.10.2026.године.
Тачка 2.
	Уводне напомене у вези Одлуке о измени Одлуке о одређивању бирачких места на територији града Пирота за гласање на изборима за народне посланике расписаним за 25. октобар 2026. године, дао је Јован Миленковић, председник Изборне комисије.
	Упознао је присутне да је Градска управа доставила предлог да се улице Десанка Максимовић, Сувопланинска, Мире Алечковић, Радивоја Кораћа и Павла Вујисића бришу из подручја које обухвата бирачко место бр. 32 и додају подручју које обухвата бирачко место бр. 33 а због ефикаснијег уручивања обавештења за гласање и омогућавањa гласачима остваривање бирачког права.
	У претходном периоду се дешавало да једна страна улице, нпр. лева страна гласа на једном бирачком месту док друга страна улице нпр. десна, гласа на другом бирачком месту. Да не би дошло до забуне код бирача, Управа је доставила предлог да се изврши Измена  Одлуке коју је Изборна комисија донела на седници 17.09.2026. године.
	Дакле, предлог је да бирачко место бр. 32 обухвата следеће подручје: Бериловачки пут 1-331, Видличка 89-137, Ђерам, Револуционарних синдиката, Гостушка, Краљице Наталије,  Јована Дучића, Симе Матавуља, Ибарска, Стевана Христића, Владимира Ћоровића, Илије Гарашанина, Апатинска, Зорана Радмиловића, Славињска, Миодрага Петровића Чкаље, Слободана Јовановића, Јована Жујовића.
	А бирачко место 33 следеће подручје: Авалска, Басарски камен, Бериловачки пут 2-200, Виноградска, Златиборска, Јастребачка, Копаоничка, Фрушкогорска, Руђера Бошковића, Биславска, Златарска, Јаворска, Озренска, Рудничка, Мраморска, Десанке Максимовић, Сувопланинска, Мире Алечковић, Радивоја Кораћа, Павла Вујисића.
	Зоран Манић је, поводом достављеног предлога, истакао да би Одлука била јаснија и прецизнија уколико би се користила законска терминологија. Навео је да Закон о територијалној организацији не познаје термине „лева“ и „десна страна улице“, већ се приликом одређивања подручја користе термини „парни“ и „непарни бројеви“. У том смислу, сматра да би и предметну измену Одлуке требало формулисати у складу са наведеном терминологијом.
	Јован Миленковић је појаснио да је израз „лева и десна страна улице“ употребио искључиво ради практичног објашњења разлога за предложену измену Одлуке, те да се наведени израз не користи у самом тексту Одлуке.
	Миљана Манчић Петровић сагласила се са примедбом Зорана Манића и истакла да је приликом израде и предлагања наредне Одлуке потребно имати у виду наведену примедбу и користити одговарајућу законску терминологију.
	Других дискусија по овој тачки дневног реда није било.

	Изборна комисија града Пирота је, једногласно, донела Одлуку о измени Одлуке о одређивању бирачких места на територији града Пирота за гласање на изборима за народне посланике расписаним за 25. октобар 2026. године.
Тачка 3.
	Уводне напомене у вези са предлозима решења о именовању чланова и заменика чланова Градске изборне комисије града Пирота у проширеном саставу, на предлог подносилаца проглашених изборних листа АУТЕНТИЧНА ДЕСНИЦА – ДР МИЛОШ ЈОВАНОВИЋ (НОВИ ДСС – МОНАРХИСТИ – СРПСКА КОАЛИЦИЈА НАДА – НАЦИОНАЛНО ДЕМОКРАТСКА АЛТЕРНАТИВА – НОВА ДЕМОКРАТСКА СТРАНКА СРБИЈЕ – ПОКРЕТ ЗА КРАЉЕВИНУ СРБИЈУ) – ОДВАЖНО СРПСКИ! 
	- БОГОЉУБ КАРИЋ – ПОКРЕТ СНАГА СРБИЈЕ - БК, дао је Миленковић Јован, председник Изборне комисије.
	Упознао је присутне да су подносиоци наведених проглашених изборних листа Градској изборној комисији града Пирота доставили предлоге за именовање чланова и заменика чланова Изборне комисије у проширеном саставу, и то:
	- подносилац изборне листе 8 АУТЕНТИЧНА ДЕСНИЦА – ДР МИЛОШ ЈОВАНОВИЋ (НОВИ ДСС – МОНАРХИСТИ – СРПСКА КОАЛИЦИЈА НАДА – НАЦИОНАЛНО ДЕМОКРАТСКА АЛТЕРНАТИВА – НОВА ДЕМОКРАТСКА СТРАНКА СРБИЈЕ – ПОКРЕТ ЗА КРАЉЕВИНУ СРБИЈУ) – ОДВАЖНО СРПСКИ!, предлог заведен код Комисије под бројем 013/21-26 од 05.10.2026.године у 10.50 часова, којим су предложени за члана Дејан Манић из Пирота а за заменика члана Бојан Игњатовић из Пирота,
 	- подносилац изборне листе број 11 - БОГОЉУБ КАРИЋ – ПОКРЕТ СНАГА СРБИЈЕ - БК, предлог заведен код Комисије под бројем 013/37-26 од 05.10.2026.године у 14.25 часова, којим су предложени Бојан Манић из Пирота и за заменика члана Зоран Панић из Пирота.
	Градска изборна комисија је, увидом у достављене предлоге и приложену документацију, утврдила да су сви предлози благовремени, дозвољени, уредни и поднети од стране овлашћених лица, као и да сви предложени кандидати испуњавају законом прописане услове за именовање на предложене функције.
	С‘ тим у вези, предложено је доношење решења о именовању чланова и заменика чланова у проширени састав Градске изборне комисије града Пирота, по наведеним предлозима проглашених изборних листа.

	Изборна комисија града Пирота је, једногласно, донела Решење о именовању члана и заменика члана у проширени састав Градске изборне комисије на предлог подносиоца проглашене изборне листе број  8 АУТЕНТИЧНА ДЕСНИЦА – ДР МИЛОШ ЈОВАНОВИЋ (НОВИ ДСС – МОНАРХИСТИ – СРПСКА КОАЛИЦИЈА НАДА – НАЦИОНАЛНО ДЕМОКРАТСКА АЛТЕРНАТИВА – НОВА ДЕМОКРАТСКА СТРАНКА СРБИЈЕ – ПОКРЕТ ЗА КРАЉЕВИНУ СРБИЈУ) – ОДВАЖНО СРПСКИ! именују се:
	1. за члана Дејан Манић из Пирота
	2. за заменика члана Бојан Игњатовић из Пирота.
%
	Изборна комисија града Пирота је, једногласно, донела Решење о именовању члана и заменика члана у проширени састав Градске изборне комисије на предлог подносиоца проглашене изборне листе број 11 - БОГОЉУБ КАРИЋ – ПОКРЕТ СНАГА СРБИЈЕ - БК именују се:

	1. за члана Бојан Манић из Пирота
	2. за заменика члана Зоран Панић из Пирота.
Тачка 3.
	Председник Градске изборне комисије Јован Миленковић обавестио је присутне да 9. октобра 2026. године у 24.00 часа истиче рок за достављање предлога за именовање чланова и заменика чланова бирачких одбора.
	Истакао је да је радно време Градске управе до 15.00 часова, али да ће изборна администрација након тога обезбедити дежурство до истека рока.
	С тим у вези, позвао је чланове Изборне комисије да се пријаве за дежурство наведеног дана, у периоду од 15.00 до 24.00 часа.
	На позив за пријаву за дежурство одазвали су се чланови Изборне комисије Димитрије Манић и Владан Ђорђевић. 
	У оквиру течке ,,Разно‘‘ других дискусија није било.
	Комисија је завршила са радом у 9,30 часова.

Записник водила, Вања Ђорђевић                                                       П р е д с е д н и к 
                                                                                                      Изборне комисије града Пирота
                                                                                                                    Миленковић Јован
                                                                                                                                                                                                          
                                                                                                              
